b'\n_START_ARTICLE_\nAutiokirkko\n_START_PARAGRAPH_\nAutiokirkko on s\xc3\xa4\xc3\xa4nn\xc3\xb6llisest\xc3\xa4 jumalanpalveluk\xc3\xa4yt\xc3\xb6st\xc3\xa4 pois j\xc3\xa4\xc3\xa4nyt kirkkorakennus, joka ei ole en\xc3\xa4\xc3\xa4 varsinainen seurakuntakirkko. Autiokirkkoihin kuuluvat my\xc3\xb6s monet kyl\xc3\xa4kirkot ja ulkosaariston pienet kappelit sek\xc3\xa4 entisten ruukkiyhteis\xc3\xb6jen kirkot, jotka ruukkiseurakuntien lakkauttamisen j\xc3\xa4lkeen kuuluvat ruukinkartanoiden historialliseen ymp\xc3\xa4rist\xc3\xb6\xc3\xb6n.\n_START_SECTION_\nAutiokirkot Suomessa\n_START_PARAGRAPH_\nKirkot j\xc3\xa4iv\xc3\xa4t usein autiokirkoiksi nykyajan mukavuuksilla, kuten l\xc3\xa4mmityksell\xc3\xa4, varustettujen ja ennen kaikkea tilavampien uusien kirkkojen rakentamisen my\xc3\xb6t\xc3\xa4. Koska purkamiselta s\xc3\xa4\xc3\xa4styneisiin, mutta k\xc3\xa4yt\xc3\xb6st\xc3\xa4 hyl\xc3\xa4ttyihin puukirkkoihin ei ole lis\xc3\xa4tty l\xc3\xa4mmityslaitteita, niiden sis\xc3\xa4tilat ovat s\xc3\xa4ilyneet alkuper\xc3\xa4isess\xc3\xa4 asussa. Kirkonrakentajien tekem\xc3\xa4t usein taidokkaat rakenteet ja yksityiskohdat ovat n\xc3\xa4kyviss\xc3\xa4. Suurin osa autiokirkoista on seurakuntien omistuksessa. Joitakin autiokirkkoja k\xc3\xa4ytet\xc3\xa4\xc3\xa4n kes\xc3\xa4kirkkoina ja erityisesti vihkikirkkoina, ja useat ovat kes\xc3\xa4isin auki tutustumista varten. Joissakin autiokirkoissa pidet\xc3\xa4\xc3\xa4n my\xc3\xb6s jouluaamun jumalanpalvelus._NEWLINE_Ymp\xc3\xa4rist\xc3\xb6ministeri\xc3\xb6n ja museoviraston yll\xc3\xa4pit\xc3\xa4m\xc3\xa4ll\xc3\xa4 sivustolla on lueteltu 39 suomalaista autiokirkkoa. Keskiaikaisia autiokirkkoja on seitsem\xc3\xa4n, joista Sipoossa ja Keminmaalla keskiaikainen kivikirkko ja uudempi kirkko sijaitsevat samassa avoimessa kulttuurimaisemassa sen historiallisina maamerkkein\xc3\xa4. Tunnettu on my\xc3\xb6s tuhopolton j\xc3\xa4lkeen kunnostettu Tyrv\xc3\xa4\xc3\xa4n Pyh\xc3\xa4n Olavin kirkko. Tunnetuimpia puisia autiokirkkoja ovat Pyh\xc3\xa4maan uhrikirkko Uudessakaupungissa, Paltaniemen kuvakirkko Kajaanissa, Unescon maailmanperint\xc3\xb6luettelon otettu Pet\xc3\xa4j\xc3\xa4veden vanha kirkko ja \xe2\x80\x9dkristikansan suurin puukirkko\xe2\x80\x9d Kerim\xc3\xa4ell\xc3\xa4 Savonlinnassa._NEWLINE_Autiokirkot on kulttuurihistoriallisista syist\xc3\xa4 vapautettu kiinteist\xc3\xb6verosta. Verohallinnon julkaisema luettelo autiokirkoista on tyhjent\xc3\xa4v\xc3\xa4 ja sis\xc3\xa4lt\xc3\xa4\xc3\xa4 40 kirkkoa.'